Jñà xi̱ta̱ judío kiìtji̱ngui kondra̱‑la̱ Jesús,
mejèn‑la̱ si̱ìkꞌen koií kjoa̱‑la̱ nga kꞌoa̱sꞌín sꞌín kꞌe̱ nga na̱chrjein nìkjáya.
Ta̱nga Jesús kitsò‑la̱:
―Na̱ꞌèn‑na̱ skanda na̱chrjein i̱ꞌndei̱ kꞌoa̱á tjín xá xi tísꞌín,
ti̱koa̱á ꞌa̱n kꞌoa̱á ti̱sꞌín tìsꞌiaàn.
Kꞌoa̱á ma‑ne jñà xi̱ta̱ judío ìsa̱á ꞌñó ndaà kiìtji̱ngui kondra̱‑la̱ Jesús nga mejèn‑la̱ si̱ìkꞌen.
Mìtsà tà koií kjoa̱‑la̱ nga mìkiì beèxkón na̱chrjein nìkjáya,
ti̱koa̱á koií‑né nga jè Jesús Na̱ꞌèn‑na̱ tsò‑la̱ Nainá.
Kꞌoa̱á sꞌín tísíngásòn‑kjoò yijo‑la̱ koni Nainá nga kꞌoa̱ tsò.
Jesús kitsò‑la̱:
―Xi nguì o̱kixi̱ xi xan‑nò,
ꞌa̱n xi Kiꞌndí‑la̱ Nainá nì mé kjoa̱ xi sꞌiaàn xi tà kjo̱hítsjeèn tsꞌa̱n.
Tà koií kjoa̱ sꞌiaàn xi be koni sꞌín Na̱ꞌèn‑na̱.
Ngatsꞌiì kjoa̱ xi sꞌín Na̱ꞌèn‑na̱,
ꞌa̱n xi Kiꞌndí ma,
kꞌoa̱á ti̱sꞌín sꞌiaàn.
Jè xi Na̱ꞌèn‑na̱ ma,
ꞌñó tsjakeè‑na nga Kiꞌndí‑la̱ tsò‑na;
okó yije‑na̱ mé xi sꞌiaàn.
Ko̱kò‑ìsa‑na kjoa̱ xi ìsa̱ ꞌñó xkón tjín,
mé‑ne jñò,
kꞌe̱ nga jcha̱a,
ìsa̱ ꞌñó ndaà ko̱xkón‑nò.
Koni sꞌín sꞌín Nainá nga síkjaáya‑la̱ mikꞌen ko̱ síkítsa̱jnakon ini̱ma̱‑la̱ ni̱ta̱ kjé‑ne,
ꞌa̱n xi Kiꞌndí‑la̱ ma,
kꞌoa̱á ti̱sꞌín tsjaà‑la̱ kjoa̱binachon yá‑né xi mejèn‑na nga tsjaà‑la̱.
Jè xi Na̱ꞌèn‑na ma,
mìtsà jè bíndaàjiìn‑la̱ xi̱ta̱,
ꞌa̱n‑ná xi Kiꞌndí‑la̱ ma kisìnga̱tsja yije‑na kjo̱tíxoma nga ko̱ma kìndaàjiìn‑la̱ xi̱ta̱,
mé‑nè ngatsꞌiì xi̱ta̱ skoe̱xkón‑na nga Kiꞌndí‑la̱ ma koni sꞌín beèxkón Na̱ꞌèn‑na̱.
Jè xi mìkiì beèxkón‑na nga Kiꞌndí‑la̱ ma,
ti̱koa̱á mìkiì beèxkón Na̱ꞌèn‑na̱ nga jè kisìkasén‑na.
’Xi nguì o̱kixi̱,
kꞌoa̱á xan‑nò:
Jè xi ꞌnchré ꞌén‑na̱ koni sꞌín chjà,
ti̱koa̱ mokjeiín‑la̱ i̱tꞌaà tsꞌe̱ xi kisìkasén‑na̱,
tjín‑la̱ kjoa̱binachon ni̱ta̱ kjé‑ne.
Mìtsà kjo̱ꞌin si̱nè‑la̱,
jyeé itjokàjiìn kjo̱ꞌin tsꞌe̱ kjoa̱ biyaà,
jyeé tíjnakon ini̱ma̱‑la̱ i̱tꞌaà tsꞌe̱ Nainá.
Xi nguì o̱kixi̱ xi xan‑nò:
Nchrobá na̱chrjein,
ti̱jè‑ne hora jè,
kꞌe̱ nga jñà mikꞌen kji̱ꞌnchré jta̱‑na̱ xi Kiꞌndí‑la̱ Nainá ma;
jñà xi kji̱ꞌnchré jta̱‑na̱,
kítsa̱jnakon‑né.
Jè Na̱ꞌèn‑na̱,
ti̱jè‑ne xi kjoa̱binachon;
ko̱ ꞌa̱n xi Kiꞌndí‑la̱ ma,
kꞌoa̱á ti̱sꞌín kitsjaà‑na nga ti̱ꞌa̱n‑na xi kjoa̱binachon.
Ti̱koa̱á kitsjaà‑na kjo̱tíxoma nga ꞌa̱n kìndaàjiìn‑la̱ xi̱ta̱,
nga ꞌa̱n‑ná xi Kiꞌndí‑la̱ Xi̱ta̱ xan‑la̱ yijo‑na̱.
Kì maxkón‑nò ꞌén koi,
ki̱jchò na̱chrjein kꞌe̱ nga ngatsꞌiì xi̱ta̱ xi títsa̱jnakꞌen ján ínchíbá mikꞌen kji̱ꞌnchré‑la̱ jta̱‑na̱.
Ko̱sítje̱n ìjngoò kꞌa‑ne ya̱ nga̱jo̱ mikꞌen.
Jñà xi̱ta̱ xi ndaà kisꞌiìn,
kjoa̱áya‑la̱ nga sꞌe̱‑la̱ kjoa̱binachon,
ta̱nga jñà xi̱ta̱ xi chꞌo kisꞌiìn,
kjoa̱áya‑la̱ nga sꞌe̱‑la̱ kjo̱ꞌin.
Jesús kitsò:
―ꞌA̱n,
nì mé xi sꞌiaàn xi ta̱ kjo̱hítsjeèn tsꞌa̱n.
Kꞌoa̱á sꞌín bìndaàjñaà koni sꞌín tsò‑na̱ Na̱ꞌèn‑na̱.
Kixi̱í bìndaàjñaà;
mìtsà kꞌoa̱sꞌín sꞌiaàn koni sꞌín mejèn‑na̱.
Kꞌoa̱á sꞌín sꞌiaàn koni sꞌín mejèn‑la̱ Na̱ꞌèn‑na̱ xi kisìkasén‑na̱.
Tsà ti̱ꞌa̱n tsjaà‑na̱ ꞌén xi i̱tꞌaà tsꞌa̱n,
ꞌén xi tsjaà,
jñò kixón‑nò:
“Nì mé chjí‑la̱.”
Ta̱nga tjín jngoò xi kjꞌei̱í xi tsjá ꞌén xi i̱tꞌaà tsꞌa̱n,
be‑ná nga jè ꞌén xi tsjá i̱tꞌaà tsꞌa̱n,
nguì ꞌén kixi̱‑né.
Jñò kinìkasén‑la̱ xi̱ta̱ Juan nga kiskònangui‑la̱.
Jè Juan,
kitsjaà kixi̱ ꞌén xi i̱tꞌaà tsꞌa̱n.
Mìtsà kjo̱ꞌñó tjínè‑la̱ nga kjꞌei̱í xi̱ta̱ tsjá ꞌén xi i̱tꞌaà tsꞌa̱n,
koií kꞌoa̱ xan‑nò mé‑ne nga ki̱tjokàjñoò kjo̱ꞌin kjoa̱ tsꞌe̱ jé.
Juan kꞌoa̱sꞌín ngaya‑la̱ koni jngoò niꞌín xi títì nga síhiseèn,
ta̱nga jñò tà chiba na̱chrjein kinìtsjako̱o kjoa̱ iseèn‑la̱.
Jè xá xi tìsꞌiaàn,
ìsa̱ ꞌñó tsꞌe̱ chjí‑la̱ mì kꞌoa̱‑ne koni ꞌén xi kitsjaà Juan,
nga jè Na̱ꞌèn‑na̱ kitsjaà‑na̱ nga sìkitasoàn;
ti̱jè‑ne xá xi tìsꞌiaàn okó i̱tꞌaà tsꞌa̱n nga kixi̱ kjoa̱ nga jè Na̱ꞌèn‑na̱ kisìkasén‑na̱.
Jè Na̱ꞌèn‑na̱ xi kisìkasén‑na̱,
tsjá ꞌén xi i̱tꞌaà tsꞌa̱n.
Jñò,
kjꞌeè kiì naꞌyà‑là jta̱‑la̱,
nì mìkiì yaxkon kó kji i̱sén‑la̱;
ti̱koa̱á jè ꞌén‑la̱ mìkiì fahasꞌen‑jiìn ini̱ma̱‑nò.
Jè xi Nainá kisìkasén,
mìkiì mokjeiín‑nò i̱tꞌaà tsꞌe̱.
Ndaà binchaàtsjijñoò Xo̱jo̱n‑la̱ Nainá nga kꞌoa̱sꞌín nìkítsjeèn nga ya̱ sakó‑nò kjoa̱binachon ni̱ta̱ kjé‑né.
Jè Xo̱jo̱n‑la̱ Nainá,
tsjá ꞌén xi i̱tꞌaà tsꞌa̱n,
ta̱nga jñò,
mìkiì sasén‑nò nga nchrobátji̱ngui‑ná,
mé‑ne nga sꞌe̱‑nò kjoa̱binachon koi.
’Mìtsà koi kjoa̱ otsjià nga jeya si̱ìkíjna‑na xi̱ta̱.
Ta̱nga ꞌa̱n,
beèxkoòn‑nò,
nga jñò,
mìkiì matsjacha Nainá nga ko̱ ini̱ma̱‑nò.
ꞌA̱n,
i̱tꞌaà tsꞌe̱ Na̱ꞌèn‑na̱ jꞌi̱‑na;
jñò majìn‑nò nga chjoétjò‑ná.
Ta̱nga tsà kjꞌei̱í xi̱ta̱ kjoi̱í xi ta kjo̱tsja tsꞌe̱ kjoi̱í‑ne,
ìsa̱á‑là ni̱to̱n chjoétjò.
Jñò,
¿kósꞌín ko̱ma ko̱kjeiín‑nò?
Nga tà jè binchaàtsjioò nga ndaà ki̱tsa̱jnaà nga nguixko̱n xi̱ta̱,
ko̱ mìtsà jè binchaàtsjioò nga ndaà ki̱tsa̱jnaà nga nguixko̱n Nainá xi tà jngoò ma.
Kì kꞌoa̱ sꞌín nìkítsjeèn nga ꞌa̱n tsjatꞌin‑nò ꞌén nga nguixko̱n Na̱ꞌèn‑na̱.
Jè xi tsjátꞌin‑nò ꞌén,
ti̱jè‑ne Moisés xi jè maꞌñótꞌaà takòn.
Jñò,
tsà mokjeiín‑nò koni sꞌín kiskiì Moisés,
ti̱koa̱á ko̱kjeiín‑nò i̱tꞌaà tsꞌa̱n nga jè Moisés i̱tꞌaà tsꞌa̱án kiìchja̱ nga kiskiì.
Tsà mìkiì mokjeiín‑nò koni sꞌín kiskiì Moisés,
¿kósꞌín ko̱kjeiín‑nò ꞌén‑na xi beno̱jmí‑nò?